Ræstingakonum í FVA sagt upp til hagræðingar Síðastliðinn föstudag var öllum sjö ræstingakonum við Fjölbrautaskóla Vesturlands á Akranesi sagt upp störfum . Sú með lengstan starfsaldur hefur unnið við ræstingar hjá skólanum síðan 1987 og var þar áður í afleysingum við þessi störf frá 1979 . Sex kvennanna eru búsettar á Akranesi og ein í Hvalfjarðarsveit . Flestar eru með 10 til 20 ára starfsaldur í þrifum framhaldsskólans . Skessuhorn hefur heimildir fyrir því að konunum hafi verið sagt upp með bréfi skólameistara sem húsvörður Fjölbrautaskólans var látinn afhenda þeim á föstudag . Ágústa Elín Ingþórsdóttir , skólameistari Fjölbrautaskóla Vesturlands , sendi um helgina frá sér skriflegt svar við fyrirspurn Skessuhorns um ástæður uppsagnanna . Það hljóðar svo í heild sinni : „ Farið hefur verið fram á að Fjölbrautaskóli Vesturlands greiði uppsafnaðan rekstrarhalla fyrri ára og að rekstur stofnunarinnar verði innan fjárheimildar . Samkvæmt reglugerð nr. 1061 / 2004 , um framkvæmd fjárlaga og ábyrgð á fjárreiðum ríkisstofnana , ber forstöðumaður ábyrgð á því að útgjöld stofnunar séu í samræmi við fjárheimildir og að fjárreiður og rekstur stofnunar sé í samræmi við áætlanir sem gerðar hafa verið . Ástæða uppsagna ræstingafólks við skólann er hagræðing í rekstri og endurskipulagning ræstingamála skólans . “ Uppsögn kvennanna hefur vakið hörð viðbrögð hjá Vilhjálmi Birgissyni formanni Verkalýðsfélags Akraness . Á föstudag skrifaði hann pistil á vefsíðu félagsins . Þar segir meðal annars : „ Verkalýðsfélag Akraness mun skoða hvað er hægt að gera varðandi þetta mál en siðferðislega liggur ábyrgðin hjá skólameistaranum og það að hafa brjóst í sér til að ráðast á kjör þessara kvenna er formanni algjörlega óskiljanlegt . Eins og áður sagði er það lenska hjá stjórnendum þegar kemur að því að leita hagræðingar að líta til ræstinga , mötuneytis , þvottahúss og slíkra láglaunastarfa en þessu sama fólki dettur ekki í hug að kíkja á æðstu stjórnendur til að leita hagræðingar . Hafi skólameistarinn skömm fyrir þessa framgöngu og skorar formaður á hann að draga þessar uppsagnir tafarlaust til baka og leita annarra leiða en að fara í vasa íslensks lágtekjufólks til hagræðingar . “ Vilhjálmur Birgisson kveðst jafnframt hafa heimildir fyrir því að leitað hafi verið til ræstingafyrirtækja að taka að sér þau verk sem konurnar sjö hafa gegnt til þessa .